Nariadenie Komisie (ES) č. 143/97
z 27. januára 1997
o treťom zozname prioritných látok,
ako sa predpokladá v nariadení Rady (EHS) č. 793/93
(Text s významom pre EHP)
KOMISIA EURÓPSKEHO SPOLOČENSTVA,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 793/93 z 23. marca 1993 o vyhodnocovaní a kontrole rizík existujúcich látok [1], najmä na články 8 a 10,
keďže v nariadení (EHS) č. 793/93 sa uvažuje o systéme vyhodnocovania a kontroly rizík existujúcich látok a keďže je vhodné identifikovať prioritné látky vyžadujúce pozornosť, aby sa uskutočnilo vyhodnotenie rizík, ktoré tieto látky predstavujú;
keďže v dôsledku toho článok 8 nariadenia (EHS) č. 793/93 vyžaduje, aby Komisia zostavila zoznam prioritných látok; keďže článok 8 ďalej uvádza faktory, ktoré sa musia brať do úvahy pri zostavovaní tohto zoznamu;
keďže článok 10 nariadenia (EHS) č. 793/93 predpokladá, že každá látka z prioritného zoznamu bude pridelená nejakému členskému štátu, ktorý bude mať zodpovednosť za jej vyhodnotenie a keďže spôsob, akým budú látky pridelené musí zabezpečiť spravodlivé rozdelenie tejto povinnosti medzi členské štáty;
keďže prvý a druhý prioritný zoznam bol prijatý nariadením Komisie (ES) č. 1179/94 z 25. mája 1994 [2] a č. 2268/95 z 27. septembra 1995 [3];
keďže ustanovenia tohto nariadenia sú v súlade so stanoviskom výboru zriadeného podľa článku 15 nariadenia (EHS) č. 793/93,
PRIJALA TOTO NARIADENIE:
Článok 1
1. Tretí zoznam prioritných látok, ako predpokladá článok 8 ods. 1 nariadenia (EHS) č. 793/93, je uvedený v prílohe k tomuto nariadeniu.
2. V tomto zozname prioritných látok je tiež uvedený členský štát, ktorý je zodpovedný za každú z týchto látok.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 27. januára 1997